SAUK kap Mbalula ná kritiek oor verkiesingsdekking | Maroela Media
Fikile Mbalula, die ANC se verkiesingshoof, tydens Donderdag se vergadering. (Foto: ANC/Twitter)
Die openbare uitsaaier het teruggekap nadat Fikile Mbalula, die ANC se verkiesingshoof, oënskynlik die skuld vir die ANC se onlangse vrotsige vertoning by die stembus op die SAUK probeer pak het.
Die ANC se steun het vir die eerste keer op talle plekke tot onder 50% gedaal.
"Die SAUK was 'n groot probleem," het Mbalula Donderdag tydens 'n mediakonferensie uitgevaar.
Volgens Mbalula het die SAUK eers ná die verkiesing na plekke in die Wes-Kaap – waar die DA regeer – gegaan om tekortkominge in die provinsie uit te wys, terwyl die ANC se tekortkominge volgens hom voor die verkiesing deurlopend aan die groot klok gehang is.
Mbalula sê hy het sy beswaar vroeër met Phathiswa Magopeni, die SAUK se hoof van nuus en aktuele sake, opgeneem wat "gedreig" het om inligting oor die gesprek bekend te maak. Hy sê Magopeni het aan hom gesê om sy werk te doen, terwyl sy hare sal doen.
"Ek het gesê goed, reg. Ek het my werk na die beste van my vermoë gedoen teen 'n genadelose SAUK wat die ANC links en regs aanval. Onafhanklikheid beteken dat jy 'n platform vir almal van ons skep om deel te neem. Jy doen ons nie 'n guns nie. Maar jy neem ook nie standpunt in en word 'n mondstuk van die opposisie nie. Die opposisie is daar, hy moet sy werk doen."
Mbalula voer ook aan die SAUK het bygedra tot die negatiewe gemoedstemming in die land en die lae stempersentasie. Suid-Afrika het in die afgelope plaaslike regeringsverkiesing die laagste kiesopkoms nóg in 'n demokratiese verkiesing gesien.
Hy sê die SAUK, as openbare uitsaaier, het 'n plig om mense te mobiliseer om te gaan stem en dan onafhanklik en onpartydig oor gebeure te berig.
Die SAUK sê intussen hy neem met kommer kennis van Mbalula se bewerings oor die ANC se powere vertoning in sommige munisipaliteite.
"Min. Mbalula het nou ook die saak persoonlik gemaak deur die SAUK se hoof van nuus en aktuele sake, Phathiswa Magopeni, onaanvaarbaar uit te sonder en te kritiseer."
Volgens die openbare uitsaaier het die ANC nog geen geskrewe bewyse voorgelê om sy bewerings te staaf nie. Die SAUK hou ook vol dat hy die verkiesing in ooreenstemming met sy redaksionele beleid en die Onafhanklike Kommunikasieowerheid van Suid-Afrika (Okosa) se regulasies gedek het.
"Die SAUK-bestuur verwerp dus min. Mbalula se bewerings ten sterkste."
Die uitsaaier het ook benadruk dat enige politieke party wat 'n klagte oor sy nuusdekking het, aangemoedig word om die behoorlike regulatoriese prosesse te volg om dit aan te meld.
"Die openbare uitsaaier glo dit is onaanvaarbaar om van die SAUK 'n sondebok te maak en dit is onbillik teenoor die SAUK se rol as onafhanklike openbare uitsaaier wat sy grondwetlike plig nakom."
Klink vir my na suur-druiwe
Ja nee die korrupte spul sal enige twak opdis as verskoning hoekom die mense nie vir ANC gestem het nie. Wens hulle wil hierdie tyd wat hulle mors op twak praat eerder gebruik om iets daadwerklik te doen aan die cahostiese toestand waarin hulle ons land gedompel het vir 27 jaar. Spul narre, blameer altyd als op ander
Dis mos hoe die ANC se koppe werk (of nie eintlik werk nie). Hulle sal nooit erken dis agv hulle eie vrotsigheid dat hulle steun besig is om te daal nie. Dood moet mos 'n oorsaak hê. Blaamverplasing is tweede natuur by hulle.
SAUK het niks te make met onbevoegdheid en korrupsie van ANC in sy geheel nie. Julle is totaal onbevoeg. Punt
Klink vir my of die SAUK dan in 2024 kan veroorsaak dat ons weer 'n regering kal he wat die land kan regruk….